השבוע הגיע יאיר לפיד (יש עתיד) לשיחה עם סטודנטים באוניברסיטה העברית, באירוע שארגן תא יש עתיד (כל הכבוד על המעורבות הפוליטית! סטודנטים? הצטרפו לפעילות פוליטית כלשהי באוניברסיטה או מחוצה לה כדי לקחת חלק בשינוי המציאות). כאשר נשאל לפיד על ידי אחד הסטודנטים למה הוא לא מגיע לכנסת (לפיד מככב באופן קבוע בצמרת רשימת המבריזים מהכנסת […]
השבוע הגיע יאיר לפיד (יש עתיד) לשיחה עם סטודנטים באוניברסיטה העברית, באירוע שארגן תא יש עתיד (כל הכבוד על המעורבות הפוליטית! סטודנטים? הצטרפו לפעילות פוליטית כלשהי באוניברסיטה או מחוצה לה כדי לקחת חלק בשינוי המציאות). כאשר נשאל לפיד על ידי אחד הסטודנטים למה הוא לא מגיע לכנסת (לפיד מככב באופן קבוע בצמרת רשימת המבריזים מהכנסת ואף נענש על כך בוועדת האתיקה), ענה שהוא דווקא כן מגיע. הוא פשוט נמצא בוועדת המשנה לוועדת חוץ וביטחון – ועדה סודית שהפרוטוקולים שלה לא מתפרסמים לציבור. לדבריו, הדיונים של ועדת חוץ וביטחון מתקיימים במקומות שונים ולא בהכרח בכנסת, והנוכחות בהן לא נחשפת לציבור. כך באמת, בתיאוריה, יכול להיגרם עוול לחברי כנסת שמשקיעים זמן רב בדיונים על בטחון המדינה, אך אנחנו לא יודעים על כך וחושבים שהם מבריזים. הנה דבריו המלאים: "חבר כנסת יש לו הרבה מאוד סוגים של עבודה. אני אתן לך דוגמא. אני חבר ועדת המשנה למודיעין. ועדת המשנה למודיעין היא הוועדה שמפקחת על השירותים החשאיים של מדינת ישראל, מוסד, שב"כ ושירותים נוספים. זה הרבה מאוד עבודה שאינה מתרחשת בבניין הכנסת. לדוגמא זה משהו שאני משקיע בו כמעט יותר מכל דבר אחר בעבודתי כחבר כנסת, ולא מופיע ברשומות. אני אתן לך עוד דוגמא. מתי פעם ראשונה יצא שאמרו לפיד לא מספיק בבניין? סליחה שאני מדבר על עצמי בגוף שלישי משמע הייתי דוגמנית. זה היה תקופה שבה מדינת ישראל קואליציה ואופוזיציה כאחד ניהלה מאבק נגד הסכם הגרעין עם איראן. היה מאוד חשוב שהמאבק הזה, לא תנהל אותו רק הממשלה. אני נגיד בתור חבר כנסת מהאופוזיציה יש לי גישה יותר נוחה לדמוקרטים ממה שיש לממשלה שמכהנת. ואני ביליתי בלי סוף זמן בוושינגטון בללכת לעשות לובי. ללכת מסנטור דמוקרטי לחבר קונגרס, יש לי קשרים טובים עם המפלגה הדמוקרטית, ולשכנע אותם – זה לא הצליח בסוף בין השאר בגלל הנאום של נתניהו בקונגרס – לשכנע אותם לא לחתום על ההסכם או לדחות את ההסכם. אחרי זה היה לנו שלב נוסף שבו הייתי מעורב במה שנקרא MOU שזה הסכם הסיוע האמריקאי. זה דברים שיש להם חשיבות שחבר כנסת מועיל למדינת ישראל, היו הרבה דברים קשורים במאבק בBDS שניהלתי בעולם. חבר כנסת הוא ישות די עצמאית שמנהלת את עבודתה פחות או יותר כמו שהיא מבינה ואני היו הרבה דברים שחשבתי שאני יכול לעשות בשביל לעזור למדינת ישראל שאינם מתרחשים בבניין. להצבעות החשובות אני תמיד מגיע, את העבודה שלי בוועדה, בוועדת חוץ וביטחון אני תמיד עושה. השאלה מי היה במשכן שמונה שעות… אתה יודע ממה מורכב חלק גדול מהזמן של הח"כים במשכן? זה שחברי מרכז, אפרופו השאלה של אור על הפריימריז, חברי מרכז, הם מזמינים אותם לכנסת ושם הם יושבים איתם ומדברים. אני את זה לא עושה כי זה בעיני פחות חלק מהעבודה".  כמובן שזה הדבר האחרון שאנחנו רוצים – החלום הוא לפרגן לח״כים בלי הפסקה (בינתיים אנחנו עושים זאת בסרגל) – אבל הטענות של לפיד הזכירו לנו משהו. לפיד כבר השתמש בטיעון הזה בעבר: ‏אלא מה? כבר מזמן הפרכנו אותו! תומר ועידן ביקשו מהכנסת את נתוני הנוכחות של חברי הכנסת בוועדת חוץ וביטחון ובוועדות המשנה שלה. ומה הסתבר? יאיר לפיד בקושי מגיע אליהן. במהלך 2017 הגיע לפיד ל- 10 דיונים בוועדת חוץ וביטחון מתוך… 177! בוועדת המשנה למודיעין ושירותים חשאיים לפיד הגיע ל- 32 מתוך 98 ישיבות – הנוכחות הנמוכה ביותר מבין המשתתפים. בוועדה למדיניות חוץ והסברה: מתוך 34 ישיבות לפיד הגיע רק לישיבה אחת (!). הייתם מאמינים? לפיד הרי יודע את האמת. פשוט קל יותר להגיד שקר שנשמע מעולה, לתבל אותו בביטוי "ביטחון המדינה" ולצפות שנאמין. אבל אנחנו כבר יודעים שכל הכיף בשקיפות הוא שלא חייבים להאמין לסיסמאות של פוליטיקאים – אפשר פשוט לבדוק מה נכון! כששאלתי במפגש למה אמר שהוא מגיע לוועדת חוץ וביטחון אף שפורסם ההפך – אמר שאני טועה. מוזמנים לראות את כל הנתונים שקיבלנו מהכנסת בכתבה בנושא. לאחרונה גם פורסם בערוץ עשר שכשהיה שר אוצר, נפגש לפיד באופן קבוע עם מו״ל ידיעות אחרונות, נוני מוזס. בתגובה לכתבה השיב לפיד כי כמו שאר הפוליטיקאים גם הוא נפגש עם עיתונאים וזה בסדר. למחרת השיחה באוניברסיטה העברית גם פירסם פוסט בפייסבוק שלו ובו טען שוב שאין בכך שום בעיה. אם זה כל כך בסדר – למה מחק את הפגישות מהיומן שפירסם? הרי ביומן מופיעות הרבה פגישות עם עיתונאים אחרים. שאלתי אותו את השאלה הזאת – אך הוא סרב לענות. לדבריו, נגמר זמן השאלות אף שהוא שמע היטב את השאלה, ואחר כך נשאר והמשיך להצטלם סלפי עם סטודנטים. כשניגשתי אליו ודרשתי תשובה המשיך לסרב והלך. מר לפיד, נשמח אם בפעם הבאה לא תתעלם משאלה שלא נוחה לך – בעיקר אם זאת שאלה על מה שאתה עושה בעבודה שאנחנו משלמים לך עליה. ובמיוחד כשחסמת אותנו בדף הפייסבוק הציבורי שלך אף שמעולם לא שיקרנו או הטענו גולשים. נדגיש: לא מספיק להגיד ״המהות של יש עתיד היא הגשמת חלומות🌈״ (באמת, זה מה שהוא אמר) – אנחנו בעד חיוביות – אבל מגיע לנו יותר! לנו רק נותר להמשיך ולבדוק מה באמת נכון, ולהטיל ספק בכל דבר – כדי שלא יוכלו לעבוד עלינו. 